Vilpillisestä lähettilääntoimesta (Aiskhines)

**Vilpillisestä lähettilääntoimesta** (; ) on Aiskhineen kirjoittama puhe, joka vastaa Demostheneen samannimiseen puheeseen *[[Vilpillisestä lähettilääntoimesta (Demosthenes)|Vilpillisestä lähettilääntoimesta]]*, jossa tämä syytti Aiskhinesta maanpetoksesta. Puheen numero Aiskhineen puheiden joukossa on 2.

## Historia

Filippos II:n Makedonian uhatessa Ateenaa ja muuta Kreikkaa ateenalaiset lähettivät useita lähetystöjä Filippoksen luokse. Vihamielisyys Aiskhineen ja Demostheneen välillä kärjistyi vuonna 344 eaa., kun Demosthenes syytti Aiskhinesta lahjusten ottamisesta ja isänmaan etujen pettämisestä toisen tällaisen lähetystön aikana. Tämä Demostheneen syytekirjelmä *[[Vilpillisestä lähettilääntoimesta (Demosthenes)|Vilpillisestä lähettilääntoimesta]]* oli ennemminkin julkaistu muistio kuin varsinainen puhe. Se koski todellisuudessa vain toista lähetystöä ja sen jälkeisiä tapahtumia Ateenassa, vaikka hän viittaa myös kolmanteen lähetystöön ja vihjaa, että Aiskhines oli turmeltunut jo ennen toista. Demosthenes ei seuraa mitään aikajärjestystä, mikä tekee hänen kertomuksestaan vaikeaselkoisen.

Aiskhines vastasi Demostheneelle omalla samannimisellä selostuksellaan *Vilpillisestä lähettilääntoimesta*, jonka kirjoittamisessa hänen ystävänsä Eubuloksen sanotaan avustaneen. Aiskhines luo omassa esityksessään vaikutelman selkeydestä käsittelemällä tapahtumat kronologisessa järjestyksessä – mutta tämä on harhaanjohtavaa, sillä saadakseen huomion pois ajanjaksosta, jolloin hänen toimintansa oli arveluttavaa, hän käyttää kohtuuttoman paljon aikaa ensimmäisen lähetystön kuvaamiseen, vaikka Demosthenes ei esitä mitään syytöksiä sen suhteen.

Näiden molemminpuolisten hyökkäysten tulosta ei tunneta, mutta epäilemättä ne aiheuttivat kovan iskun Aiskhineen suosioon.

## Sisältö

Johdannossa (kohdat 1–11) Aiskhines vetoaa voimakkaasti siihen, että häntä on kuultava puolueettomista lähtökohdista. Hän käsittelee ensimmäistä lähetystöä Filippoksen luo huvittavassa kertomuksessa, joka samalla pilkkaa Demosthenesta (12–39). Sitten hän kertoo lähetystön paluusta ja sen antamista raporteista (40–55). Puheen muissa osissa tämä selkeys ei enää jatku. Koska Aiskhines joutuu puolustautumaan itseensä kohdistuvia syytöksiä vastaan, pelkkä tapahtumia kuvaava kertomus ei riitä.

Pääsyytökset olivat: Aiskhines oli saanut rahaa Filippokselta, ja hän oli harhauttanut kansaa tämän aikeista, mikä johti kansan tekemään itselleen turmiollisia toimia. Ensimmäistä syytöstä Demosthenes ei pystynyt todistamaan, vaikka hänen epäilynsä olivatkin vahvat; Filokrateen rauhaan ja sopimuksen viivästyneeseen vahvistamiseen liittyvät tosiseikat olivat yleisesti tunnettuja – kysymys koski Aiskhineen tarkoitusperiä. Aiskhineen puolustus oli, että hän harhautti kansaa, koska häntä itseään oli harhautettu, mikä on samalla tunnustus herkkäuskoisuudesta ja kyvyttömyydestä.

Kertomus ei ole yhtenäinen, ja yksityiskohdat lähetystöstä Filippoksen luo, lähetystöstä Arkadiaan ja Kersoblepteen kohtalosta ovat siinä osittain sekoittuneet toisiinsa. Aiskhines viittaa myös yksittäisiin syytöksiin, kuten olynthoslaisen naisen tapaukseen, puheeseen amfiktyoneille, paiaanin laulamiseen jne. Jälkimmäisissä tapauksissa ei esitetä varsinaista puolustusta, vaan yritetään esittää teot oikeutettuina (55–170).

Puheen loppusanat alkavat historiallisella katsauksella Ateenan asioihin. Se on joko lainattu Andokideelta tai jostakin tuon aikaisesta yleisestä lähteestä. Ne sisältävät myös tavanomaisen vetoomuksen tuomareille pelastaa puhuja vastustajiensa ilkeydeltä. Lopuksi Aiskhines kutsuu Eubuloksen ja Fokionin puhumaan puolestaan (171–178).

## Arviointia

J. F. Dobsonin mukaan puheen pääsyytöksiä käsittelevät osat ovat kokonaisuutena melko hajanaisia, ja puolustus vaikuttaa ajoittain epämääräiseltä – Aiskhines vaikuttaa pyrkivän syytösten kumoamisen sijaan kiertämään ne. Nämä puutteet tulevat esiin tarkemmassa analyysissä; mutta kokonaisuutena tarkasteltuna puhe on Dobsonin mukaan erittäin taidokas puolustuspuhe.

## Lähteet

## Kirjallisuutta

* Aeschines: *On the Embassy*. Teoksessa 

## Aiheesta muualla

* Αἰσχίνης: *[https://el.wikisource.org/wiki/Περί_της_Παραπρεσβείας Περί της Παραπρεσβείας]*. Wikiaineisto. 
* Aeschines: *[https://www.perseus.tufts.edu/hopper/text?doc=Perseus%3Atext%3A1999.01.0001%3Aspeech%3D2%3Asection%3D1 On the Embassy]*. Perseus. 
* Aeschines: *[https://www.perseus.tufts.edu/hopper/text?doc=Aeschin.+2+1&fromdoc=Perseus%3Atext%3A1999.01.0002 On the Embassy]*. Perseus. 
* Aeschines: *[https://topostext.org/work/105 On the Embassy]*. ToposText.